  Майя Бывальцева Михаил Калашниковлы сӥзем буре ваён пул юнматозы Ижкарысь Советской ульчаысь 21а номеро юрт вылын. Тодмо конструктор отын 1971-тӥ арысен 2013-тӥ арозь улӥз. Кызьы ивортӥз кар администрацилэн пресс-службаез, карысь ӧрилэн пуктэмезъя, буре ваён пулэз ыбылӥськон тӥрлыкез кылдытӥсьлэн вордскем нуналаз 10-тӥ шуркынмонэ 2018-тӥ арын усьтозы. Пулэн юнматыны кичӧлтонэн М. Т. Калашников нимо улосвылкуспо мер фонд потӥз. Солэн кивалтӥсез, конструкторлэн нылыз Елена Калашникова, верамъя, буре ваён пулэз усьтон атаезлэсь юбилейзэ пусъёнлы сӥзем ужрадъёслы умой кутскон луоз. Тодэ вайытом, ыбылӥськон тӥрлык кылдытӥсьлы 2019-тӥ арын 100 арес тырмысал. Пусъём, ар талэсь азьвыл Москваын Михаил Калашниковлы синпелет пуктӥзы. Конструкторлэн тусыныз буре ваён пулэз скульптор Владимир Курочкин кылдытоз. Со Михаил Калашниковлэсь музее пырон азьысь скульптуразэ, озьы ик Ялан ӝуась тыл дорысь Дмитрий Устиновлэсь но Калашниковлэсь бюстъёссэс лэсьтӥз. Катрадлык куремъя, буре ваён пулэз юнматонэз Фонд юртын улӥсьёсын соглаштоз. Тегъёс: Мерлык Ижкар Удмуртия МихаилКалашников буреваён МТКалашниковлы100ар  